《和彦冲新凉》
宋代·胡寅

河朔时堪拟，溟南意懒图。
相羊逢胜地，潇洒似精庐。
暝翠千山合，芳红一雨濡。
跳金鱼亦乐，烁石暑全无。
昨梦暌神女，沉疴问鬼臾。
无轮生四角，有愤反三隅。
方羡溪塘满，俄趋岸柳疎。
共欣甘入稻，仍喜脆归蔬。
歌舞还萦座，盘肴不趁虚。
放言庸喋蝶，引酹原徐徐。
有客敦农圃，多忧出赋租。
但教鱼菽具，何必囷仓余。
来卷千钟尽，归乘万窍呼。
御风非数数，爱酒亦如如。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。